
Д О К Л АД Н А   З А П И С К А

от Йордан Йорданов -
 Кмет на Община град Добрич

    Относно: Предложение за поемане на дългосрочен дълг, чрез провеждане на  процедура за избор на кредитна институция с цел осигуряване на собствени средства за съфинансиране на изпълнението на одобрени инвестиционни проекти на Община гр. Добрич
УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,
Община град Добрич работи по изпълнение на редица одобрени инвестиционни проекти, които са финансирани по механизма за възстановяване и устойчивост по обособени позиции. Инвестиционните проекти са с предмет „Инженеринг – проектиране, извършване на строително – монтажни работи и осъществяване на авторски надзор при изпълнение на проекти на Община гр. Добрич по процедура „Подкрепа за устойчиво енергийно обновяване на жилищния сграден фонд – етап I“, за които има сключени споразумения за финансиране със срок за реализиране до 31.12.2029г.. В Община гр. Добрич е проведена процедура по Закона за обществените поръчки въз основа на която са сключени 11 договора с изпълнители, съгласно Приложение № 1 към настоящата докладна записка.  Общата стойност на горепосочените договори възлиза на 10 768 586.24 евро с ДДС, като е предвидено съфинансиране за сметка на общината в размер на 3 686 830.22 евро с ДДС, което Община гр. Добрич трябва да осигури по изпълнението на горепосочените проекти в срока за реализирането им.
На 10.09.2026г., Община гр. Добрич сключи договор № ДОП-113 с предмет „Развитие, благоустройство и дизайн на централна градска част на гр. Добрич, бул. „25-ти септември“, пл. „Възраждане“ и пл. „Свобода“, Втори етап – бул.“25-ти септември“ в участъка от НЧ „Йордан Йовков“ до ул. „Димитър Петков“, пл. „Възраждане“ и пл. „Свобода“ и Трети етап – ул. „Димитър Петков“, в участъка от пл. „Свобода“, до ул.“Д-р К. Стоилов“. Срокът за изпълнение е до 18 месеца, считано от 11.09.2026г. но не повече от 20 месеца от подписването му. Общата стойност на договора е 6 533 040.48 евро без ДДС, или 7 839 648.57 евро с ДДС, разпределена както следва: - втория етап 7 093 532.00 евро с ДДС и трети етап 746 116.57 евро с ДДС. Освен това, сключени са и договор ДОП – 112 от 10.09.2026г. с предмет „Упражняване на авторски надзор за горепосочения строеж“ на стойност 118 143.60 евро с ДДС, със съответното разпределение за втория и третия етап, съгласно Приложение № 2 към настоящата докладна записка.
С възлагателно писмо № 70-01-281/03.11.2026г., на основание чл. 12, ал.1 от договор за услуга № ДР-13 от 20.03.2024г., изменен с Анекс № 1 от 17.06.2026г. е възложено упражняването на строителен надзор за посочения строеж на обща стойност 118 404.62 евро, със съответното разпределение за втория и третия етап от строежа. 
За горепосочените договори, Община гр. Добрич е осигурила финансиране, като остатък от сключения дългосрочен кредит в размер на 3 251 944,90 евро,, неизразходвана част от усвоения кредит, съгласуван с Общински съвет.  

За окончателното завършване на СМР дейностите по втория и третия етап от строителството на ЦГЧ и за осъществения строителен и авторски надзор, Община гр. Добрич трябва да осигури допълнително финансиране по сключените договори.  
Общата стойност на съфинансирането, което общината трябва да осигури по изпълнението на проектите за 11-те жилищни сгради е 3 686 830.22 евро с ДДС.

Към настоящия момент, наличните бюджетни финансови средства на общината не са достатъчни за покриване на изискуемото съфинансиране, както и допълнителните средства по сключените договори за ЦГЧ, което налага предприемане на действия за осигуряване на допълнителен финансов ресурс. С оглед на това, е необходимо да бъде поет дългосрочен дълг чрез избор на кредитна институция при спазване на действащото законодателство. Поемането на дълга, ще осигури възможност за своевременно изпълнение на проектите, недопускане на загуба на публични средства и постигане на предвидените резултати. Предлаганото поемане на дългосрочен дълг е необходимо и обосновано с оглед гарантиране изпълнението на горепосочените проекти и сключените договори и ефективно усвояване на външно финансиране. Това от своя страна ще доведе до успешно реализиране на инвестиционните проекти; подобряване на инфраструктурата; Повишаване на икономическата и социалната стойност за местната общност и други.
С поемането на кредита, ще се осигурят средства за покриване собствения принос на общината по сключените договори за енергийно обновяване на 11-те жилищни сгради в размер на 3 686 830.22 евро. Това ще гарантира пълното усвояване на средствата по МВУ. Разликата до размера на усвоения кредит, ще бъде използвана за покриване част от разходите по сключените договори за строителството на ЦГЧ, в т.ч. за строителен и авторски надзор.    

 Поемането на дълга ще доведе и до бъдещи задължения за обслужването му, които ще бъдат планирани в рамките на средносрочната бюджетна прогноза.
Съгласно изискванията на чл. 13 от Закона за общинския дълг, внасям предложение за поемане на дългосрочен дълг с цел реализация на горепосочените проекти и договори.
Предложеният  проект за поемане на дългосрочен общински дълг е за поемане на  кредит в размер на 5 000 000.00 /пет милиона/ евро. Срокът за усвояването на средствата е до 2 /две/ години от датата на сключване на договора за кредит. Окончателното погасяване на кредита, ще се извърши до 8 години от датата на подписване на договора за кредит, като първата година от този период ще бъде „гратисен“. След изтичане на гратисния период, остатъкът за плащане ще бъде разсрочен на равни месечни вноски до 7 /седем/ години от датата на изтичане на гратисния период. Предвижда се лихвеният процент да е плаващ лихвен процент, формиран от сбора на 3m Euribor/или от лихвен индекс плюс надбавка. Общ размер на годишният лихвен процент е максимум до 3.00 на сто процентни пункта. 
Източници за погасяване на кредита са бюджетни средства на Община град Добрич от генерирани собствени приходи  и/или обща изравнителна субсидия и целеви трансфер за капиталови разходи. Предвижданите разходи за погасяване на дължимите главница и лихви са максимално до 740 000.00 евро за година. 

    В съответствие с разпоредбите на чл. 15 от Закона за общинския дълг, проектите, които ще се финансират със средства от поетия дългосрочен дълг и основните параметри са оповестени, чрез покана за обсъждане до местната общност. За изразените становища и постъпилите предложения при проведеното публично обсъждане ще бъде съставен протокол (Приложение № 3), който е наразделна част от настоящото предложение.

         Предвид гореизложеното, предлагам Общински съвет гр. Добрич, да вземе следното решение:

ПРОЕКТ!

РЕШЕНИЕ:

  На основание чл. 21, ал.1, т.10 и ал.2 от Закона за местното самоуправление и местната администрация, във връзка с чл. 4,  т. 1 и чл. 17 от Закона за общинския дълг Общински съвет град Добрич:
1. Дава съгласие Община град Добрич да поеме дългосрочен дълг за  реализацията на гореописаните проекти, при следните основни параметри:
· Максимален размер на дълга – до 5 000 000.00  (пет милиона) евро; 

· Валута на дълга – евро; 

· Цел на дълга - финансиране на инвестиционни проекти на Община град Добрич“;
· Вид на дълга – дългосрочен дълг, поет с договор за общински заем;

· Срок за усвояване: до 2 години, от датата на подписване на договора за кредит;

· Условия за погасяване:

· Окончателно погасяване – до 8 години, от датата на подписване на договора за кредит;
· Гратисен период за главницата – до 1 година от датата на подписване на договора за кредит;

·  След изтичане на гратисния период – на равни месечни вноски;

· Без такси за предсрочно погасяване;
· Максимален лихвен процент – плаващ лихвен процент, формиран от сбора на 3 месечен Euribor/ или от лихвен индекс плюс надбавка. Общ размер на годишният лихвен процент максимум до 3.00 на сто процентни пункта; 
· Други такси – еднократна такса управление до 0,5 на сто от размера на кредита;
· Източници за погасяване на главницата – бюджетни средства, генерирани собствени приходи  и/или обща изравнителна субсидия и целеви трансфер за капиталови разходи;
· Начин на обезпечение на кредита: Учредяване на особен залог върху настоящи и бъдещи парични вземания, представляващи настоящи и бъдещи приходи на Община град Добрич, по чл. 45, ал. 1, т. 1, букви от „а" до „ж" от Закон за публичните финанси и бюджетните взаимоотношения на Община град Добрич по чл. 52, ал. 1, т. 1, букви „а“ и „б“ от Закона за публичните финанси, включително и тези, постъпващи по бюджетната банкова сметка, вземанията за наличностите по която, настоящи и бъдещи, също са обект на особен залог.
2.    Възлага и делегира права на Кмета на Община град Добрич да проведе процедура за избор на финансова или кредитна институция, която да осигури необходимото финансиране;  да подпише договора за кредит и договора за особен залог; както и да извърши всички останали необходими правни и фактически действия за изпълнение на решението по т. 1.

ВНАСЯ:

ЙОРДАН ЙОРДАНОВ

Кмет на Община град Добрич

